İsrail Avroviziya Mahnı Müsabiqəsində
İsrail Avroviziya Mahnı Müsabiqəsinə ilk dəfə 1973-cü ildə qoşulmuş və ümumilikdə 41 dəfə müsabiqədə iştirak etmişdir. İsrailin IBA telekanalı müsabiqəyə Avropa Yayım İttifaqının üzvü olaraq qatılmışdır. İndiyədək İsrail dörd dəfə müsabiqədə qələbə qazanmışdır. 1978 Avroviziya Mahnı Müsabiqəsində İzhar Kohen və The Alphabeta qrupu "A-Ba-Ni-Bi" mahnısı ilə İsrailə ilk birinciliyi gətirmişdir. 1979-cu ildə İsrailin paytaxtı Qüdsdə keçirilən müsabiqədə Qali Atari və Milk & Honey qrupu ifa etdikləri "Hallelujah" mahnısı ilə İsrailə Avroviziyada ikinci qalibiyyəti yaşatmışdırlar. Növbəti ildə müsabiqəyə iki il ard-arda ev sahibliyi etməkdən imtina edən İsrail eyni zamanda müsabiqənin keçirildiyi günün İsrailin müharibədə həlak olan əsgərləri və eyni zamanda terror qurbanlarını Anım günü ilə üst-üstə düşməsi səbəbindən ümumiyyətlə həmin müsabiqədə iştirakdan imtina etmişdir. İsrail üçüncü dəfə 1998-ci ildə Dana Internationalın ifa etdiyi "Diva" mahnısı ilə müsabiqədə qalib gəlmişdir. Ümumilikdə dördüncü 21-ci əsr üçün isə ilk qələbəsini İsrail 2018-ci ildə Netta Barzilayın ifa etdiyi "Toy" mahnısı ilə qazanmışdır.